CELEX: 32015D0266
Language: lt
Date: 1424044800000
Title: 2015 m. vasario 16 d. Komisijos įgyvendinimo sprendimas (ES) 2015/266, kuriuo Meno Sala pripažįstama neužkrėsta varoze ir kuriuo iš dalies keičiamas Įgyvendinimo sprendimo 2013/503/ES priedas (pranešta dokumentu Nr. C(2015) 715)  Tekstas svarbus EEE

19.2.2015   
            
            
               LT
            
            
               Europos Sąjungos oficialusis leidinys
            
            
               L 45/16
            
         KOMISIJOS ĮGYVENDINIMO SPRENDIMAS (ES) 2015/266
   2015 m. vasario 16 d.
   kuriuo Meno Sala pripažįstama neužkrėsta varoze ir kuriuo iš dalies keičiamas Įgyvendinimo sprendimo 2013/503/ES priedas
   
      
         (pranešta dokumentu Nr. C(2015) 715)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją (1), ypač į jos 15 straipsnio 2 dalį,
   kadangi:
   
               (1)
            
            
               Direktyvoje 92/65/EEB nustatyti gyvūnų sveikatos reikalavimai, reglamentuojantys prekybą Sąjungoje gyvūnais, sperma, kiaušialąstėmis ir embrionais, kuriems netaikomi gyvūnų sveikatos reikalavimai, nustatyti jos F priede nurodytuose specialiuose Sąjungos aktuose, ir jų importą į Sąjungą;
            
         
               (2)
            
            
               bičių varozė įtraukta į Direktyvos 92/65/EEB B priedą. Šią ligą sukelia Varroa genties ektoparazitinės erkutės ir ji nustatyta visame pasaulyje;
            
         
               (3)
            
            
               Direktyvos 92/65/EEB 15 straipsnyje nustatyta, kad tais atvejais, kai valstybė narė mano, kad jos teritorija arba teritorijos dalis yra neužkrėsta viena iš B priede nurodytų ligų, ji pateikia Komisijai reikiamus patvirtinamuosius dokumentus, kuriais remiantis turi būti priimtas sprendimas;
            
         
               (4)
            
            
               varozė plinta per bičių perus ir tiesioginį užsikrėtusių suaugusių bičių kontaktą. Toks kontaktas įmanomas tik bičių skraidymo teritorijoje. Todėl neužkrėstomis gali būti pripažintos tik teritorijos, kuriose įmanoma kontroliuoti bičių avilių ir perų judėjimą ir kurios yra geografiškai pakankamai izoliuotos, kad būtų galima užkirsti kelią bičių migracijai iš išorės. Be to, kompetentingos institucijos, naudodamos išplėstinės priežiūros rezultatus, privalo įrodyti, kad regionas tikrai yra neužkrėstas varoze, ir tokio jo statuso išlaikymo tikslu privalo įrodyti, kad gyvų bičių ir perų įvežimas yra griežtai kontroliuojamas;
            
         
               (5)
            
            
               Komisijos įgyvendinimo sprendimu 2013/503/ES (2) Suomijos Alandų (Åland) Salos buvo pripažintos varoze neužkrėsta teritorija;
            
         
               (6)
            
            
               Jungtinė Karalystė paprašė Komisijos pripažinti Meno Salos teritoriją neužkrėsta varoze;
            
         
               (7)
            
            
               nors Meno Sala, kaip Didžiajai Britanijai priklausanti vidinės savivaldos teritorija, nepriklauso Sąjungai, jos ir Sąjungos santykiai yra specialūs ir riboto pobūdžio. Todėl Tarybos reglamente (EEB) Nr. 706/73 (3) numatoma, kad taikant taisykles, susijusias su, be kita ko, gyvūnų sveikatos teisės aktais, Jungtinė Karalystė ir Meno Sala laikomos viena valstybe nare;
            
         
               (8)
            
            
               varozė yra liga, apie kurią Meno Saloje būtina pranešti, ir iš žemyninės Jungtinės Karalystės dalies į Meno Salą negalima įvežti bičių bet kuriuo jų gyvenimo ciklo etapu, naudotų avilių, šiaudinių avilių ar bet kokių talpyklų, naudotų bitėms laikyti. Be to, tai sala Airijos jūroje, esanti toli už bičių skraidymo teritorijos ribų, todėl ji yra geografiškai pakankamai atskirta nuo galimų varoze užkrėstų teritorijų;
            
         
               (9)
            
            
               pagal Direktyvos 92/65/EEB 15 straipsnio 1 dalį Jungtinė Karalystė pateikė Komisijai dokumentus, kuriuose išsamiai aprašomos per kelerius metus bičių populiacijai Meno Saloje taikytos priežiūros priemonės ir tvarka, kuria remiantis tikrinama, ar ta populiacija nėra užkrėsta varoze;
            
         
               (10)
            
            
               įvertinus Jungtinės Karalystės pateiktus dokumentus, Meno Sala gali būti laikoma varoze neužkrėsta Jungtinės Karalystės teritorija;
            
         
               (11)
            
            
               todėl reikėtų nustatyti papildomas prekybos garantijas, atsižvelgiant į priemones, kurios jau numatytos Meno Salos nacionalinės teisės aktuose;
            
         
               (12)
            
            
               atitinkamai reikėtų iš dalies pakeisti Įgyvendinimo sprendimo 2013/503/ES priedą;
            
         
               (13)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo 2013/503/ES priedas pakeičiamas šio sprendimo priedu.
   2 straipsnis
   Šis sprendimas skirtas valstybėms narėms.
   
      Priimta Briuselyje 2015 m. vasario 16 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 268, 1992 9 14, p. 54.
   
      (2)  2013 m. spalio 11 d. Komisijos įgyvendinimo sprendimas 2013/503/ES, kuriuo Sąjungos dalys pripažįstamos neužkrėstomis bičių varoze ir nustatomos papildomos garantijos, reikalingos Sąjungos vidaus prekybai ir importui, kad būtų apsaugotas šių dalių kaip neužkrėstų varoze statusas (OL L 273, 2013 10 15, p. 38).
   
      (3)  1973 m. kovo 12 d. Tarybos reglamentas (EEB) Nr. 706/73 dėl Bendrijos tvarkos, skirtos prekybai žemės ūkio produktais ir taikomos Lamanšo sąsiaurio saloms bei Meno salai (OL L 68, 1973 3 15, p. 1).
   
      PRIEDAS
      
         
            „PRIEDAS
            
               Valstybės narės arba jų teritorijos, pripažįstamos neužkrėstomis varoze
            
            
                        1
                     
                     
                        2
                     
                     
                        3
                     
                     
                        4
                     
                     
                        5
                     
                  
                        ISO kodas
                     
                     
                        Valstybė narė
                     
                     
                        Teritorija, pripažįstama neužkrėsta varoze
                     
                     
                        TRACES kodas
                        Vietos veterinarijos padalinys
                     
                     
                        Prekės, kurias draudžiama įvežti į teritoriją, nurodytą trečioje skiltyje
                     
                  
                        FI
                     
                     
                        Suomija
                     
                     
                        Alandų Salos
                     
                     
                        FI00300
                        AHVENANMAAN VALTIONVIRASTO
                     
                     
                        Uždengti perai ir išsiritusios suaugusios bitės
                     
                  
                        UK
                     
                     
                        Jungtinė Karalystė
                     
                     
                        Meno Sala
                     
                     
                        GB06301
                        MENO SALA
                     
                     
                        Bitės bet kuriuo jų gyvenimo ciklo etapu, naudoti aviliai, šiaudiniai aviliai ar bet kokios talpyklos, naudotos bitėms laikyti“